作者:張九齡
標題:九月九日登龍山
內容:郡庭常窘束，涼野求昭曠。楚客凜秋時，桓公舊臺上。清明風日好，曆落江山望。極遠何蕭條，中留坐惆悵。東彌夏首闊，西拒荊門壯。夷險雖異時，古今豈殊狀。先賢杳不接，故老猶可訪。投吊傷昔人，揮斤感前匠。自為本疏散，未始忘幽尚。際會非有欲，往來是無妄。為邦複多幸，去國殊遷放。且泛籬下菊，還聆郢中唱。灌園亦何為，於陵乃逃相。